**VAGYONKEZELÉSI szerződés**

amely létrejött egyrészről

**Körmend Város Önkormányzata**

székhelye: 9900 Körmend, Szabadság tér 7.

képviseli: Bebes István polgármester

törzsszáma: 733612

adóigazgatási azonosító száma: 15733610-2-18

bankszámlaszáma: 11747020-15420820

KSH statisztikai számjele: 15733610-8411-321-18

mint átadó (a továbbiakban: **Önkormányzat**),

másrészről

**Szombathelyi Egyházmegye**

székhelye: 9700 Szombathely, Berzsenyi D. tér 3.

képviseli: dr. Székely János megyéspüspök

adóigazgatási azonosító száma:19895316-2-18

KSH statisztikai számjele: 19895316-9491-555-18

mint átvevő (a továbbiakban: **Átvevő**)

(a továbbiakban együtt: **Felek**) között alulírott helyen és napon a következő feltételekkel:

1. **ELŐZMÉNYEK**

A nemzeti köznevelésről szóló 2011. évi CXC. törvény (továbbiakban: Nkt.) 74.§ (1) bekezdése alapján 2013. január 1-jétől az állam gondoskodik - az óvodai nevelés, a nemzetiséghez tartozók óvodai nevelése, a többi gyermekkel, tanulóval együtt nevelhető, oktatható sajátos nevelési igényű gyermekek óvodai nevelése kivételével - a köznevelési alapfeladatok ellátásáról.

Az Nkt. 74.§ (4) bekezdése alapján a tankerületi központ által fenntartott köznevelési intézmény feladatainak ellátását szolgáló, települési önkormányzati tulajdonú ingatlan és ingó vagyonra vonatkozóan a tankerületi központot ingyenes vagyonkezelői jog illeti meg mindaddig, amíg a köznevelési közfeladat a tankerületi központ részéről történő ellátása az adott ingatlanban meg nem szűnik.

Mindezek alapján az Önkormányzat 2017. január 1-i hatállyal vagyonkezelési és használati szerződést kötött a Szombathelyi Tankerületi Központtal a területén működő közoktatási intézményekre vonatkozóan.

A Szombathelyi Tankerületi Központ 2021. június 18. napján megállapodást kötött az Átvevővel a **Körmendi Kölcsey Utcai Általános Iskola** átvételéről, melynek következtében 2021. szeptember 1. napjától az Átvevő tartja fenn és működteti ezen oktatási intézményt, így a közoktatási feladatok ellátását biztosító ingatlan és ingó vagyon használatának a joga az Átvevőt illeti meg.

Magyarország helyi önkormányzatairól szóló 2011. évi CLXXXIX. törvény 108.§ (1) bekezdése szerint helyi önkormányzat kizárólagos tulajdonában álló nemzeti vagyon birtoklása, használata, hasznai szedésének joga, fenntartása, üzemeltetése, létesítése, fejlesztése, valamint felújítása csak e törvényben és a nemzeti vagyonról szóló törvényben szabályozott módon engedhető át másnak.

A nemzeti vagyonról szóló 2011. évi CXCVI. törvény 11.§ (13) bekezdése alapján *nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.*

Fenti előzmények és jogszabályi rendelkezések alapján Szerződő Felek megállapodnak abban, hogy a Kölcsey Utcai Általános Iskola (9900 Körmend, Kölcsey utca 12.) intézményre vonatkozóan vagyonkezelési szerződést kötnek, és a szerződés tárgyát képező vagyonelemek vagyonkezelői joga gyakorlásának szabályait az alábbiak szerint állapítják meg:

1. **A szerződés tárgya**
2. Az Önkormányzat ingyenesen vagyonkezelésbe adja, az Átvevő pedig vagyonkezelésbe veszi az alábbiakban felsorolt ingatlanokat:

|  |  |  |
| --- | --- | --- |
| **Ingatlan címe (irányítószám település, cím)** | **Helyrajzi szám** | **Az épületingatlanok kiterjedése** |
| Körmendi Kölcsey Utcai Általános Iskola  (9900 Körmend, Kölcsey u. 12.) | 259, 260, 305 hrsz. | 259 hrsz: kivett sporttelep, 433 m2.  260 hrsz: kivett általános iskola, 4514 m2  305 hrsz: kivett általános iskola, 1378 m2. |

1. A Vagyonkezelő vagyonkezelői joga az épületingatlanokra és az épületekhez tartozó földterületekre is kiterjed.
2. Nem kerül az Átvevő vagyonkezelésébe, csak a Vagyonkezelő használatába kerül a 305 hrsz-ú ingatlanban található 624,53 m2 nagyságú – főzőkonyhát, konyhai kiszolgáló helyiségeket és az étkezésre szolgáló éttermet magában foglaló – ingatlanrész, továbbá a körmendi 304 hrsz-ú ingatlan.
3. Az 1. számú melléklet tartalmazza az Átvevő vagyonkezelésébe kerülő, a feladat ellátását szolgáló ingatlanok pontos meghatározását.
4. A 2. számú melléklet tartalmazza az Átvevő vagyonkezelésébe kerülő, a feladat ellátását szolgáló ingóságok pontos meghatározását.
5. Felek megállapodnak abban, hogy a vagyonkezelésbe adott ingatlanoküzemeltetése kapcsán az egymás közötti költségmegosztást külön megállapodásukban rögzítik.
6. Az Átvevő az 1. számú mellékletben meghatározott ingatlanokra vonatkozó vagyonkezelői jogát az ingatlan-nyilvántartásba bejegyezteti, melyhez az Önkormányzat feltétlen és visszavonhatatlan hozzájárulását adja. Szerződő felek megállapodnak, hogy a vagyonkezelői jog ingatlan-nyilvántartásba történő bejegyezéséről, valamint annak esetleges módosításáról, törléséről az Átvevő köteles gondoskodni, az ezzel kapcsolatosan felmerülő mindennemű költséget az Átvevő köteles viselni.











1. **Felek jogai és kötelezettségei**
2. A vagyonkezelésbe adott ingatlanok tekintetében,az Átvevő ingyenes vagyonkezelői jogának fennállása alatt köznevelési intézmény feladatainak ellátását szolgáló ingatlan és ingó vagyont az Önkormányzat nem idegenítheti el, nem terhelheti meg, bérbe nem adhatja.
3. Az Átvevő vagyonkezelésében kerülő ingatlanok tanítási időn kívüli használatában a felek külön megállapodást kötnek.
4. Az Átvevő tudomásul veszi, hogy a gyermekétkeztetéshez, valamint a szünidei gyermekétkeztetéshez szükséges ingó és ingatlan vagyon az Átvevő részére nem kerül átadásra, azokat az Önkormányzat – a Gyvt. 21/A - 21/C.§-aiban előírt kötelező feladatellátásának biztosítása céljából – önállóan hasznosítja. A Körmend, Kölcsey utca 1. szám alatti telephelyen működő konyhát továbbra is az Önkormányzat által a gyermek- és diákétkeztetés biztosítása céljából kiírt versenyeztetési eljárás során nyertes vállalkozás üzemelteti, erre tekintettel az Önkormányzat, az Átvevő és az étkeztetést végző vállalkozás külön megállapodást kötnek egymással. Az Átvevő ingyenesen biztosítja azon helyiségek elérhetőségét, ahol az Önkormányzat a Gyvt. 21/C. §-ában meghatározott szünidei gyermekétkeztetést megszervezi, ideértve az étkezési térítési díjak beszedésének biztosítását is.
5. Az Átvevő biztosítja, hogy az Önkormányzat az önkormányzati, helyi közösségi, kulturális célú hirdetményeit a vagyonkezelésbe adott ingatlanokban a közösen meghatározott helyen és módon, az Átvevő által meghatározott időtartamban kifüggesztheti.
6. Az Átvevőt a vagyonkezelésében lévő vagyonnal kapcsolatban megilletik a tulajdonos jogai, és terhelik a tulajdonos kötelezettségei – ideértve a számvitelről szóló törvény szerinti könyvvezetési és beszámoló-készítési kötelezettséget is – azzal, hogy
7. a vagyont nem idegenítheti el, valamint - jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati jog, vezetékjog vagy ugyanezen okokból alapított szolgalom, továbbá a helyi önkormányzat javára alapított vezetékjog kivételével - nem terhelheti meg,
8. a vagyont biztosítékul nem adhatja,
9. a vagyonon osztott tulajdont nem létesíthet,
10. a vagyonkezelői jogot harmadik személyre nem ruházhatja át és nem terhelheti meg, valamint
11. polgári jogi igényt megalapító, polgári jogi igényt eldöntő tulajdonosi hozzájárulást a vagyonkezelésében lévő vagyonra vonatkozóan hatósági és bírósági eljárásban sem adhat, kivéve a jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati joghoz, vezetékjoghoz vagy ugyanezen okokból alapított szolgalomhoz, továbbá a helyi önkormányzat javára alapított vezetékjoghoz történő hozzájárulást.
12. Az Átvevő a vagyonkezelésében lévő vagyont a központi berendezésekkel és felszerelésekkel együtt rendeltetésszerűen, a vagyonkezelési szerződésnek, a meghatározott hasznosítási célnak, a rendes gazdálkodás szabályainak megfelelően, a vagyonra vonatkozó biztonsági előírások betartásával, a közvagyont használó személytől elvárható gondossággal, mások jogainak és törvényes érdekeinek sérelme nélkül jogosult birtokolni, használni, szedni hasznait.
13. Amennyiben az Átvevő a vagyonkezelésében lévő vagyon használatát másnak átengedi, a használó magatartásáért, mint sajátjáért felel.
14. Az Átvevő viseli a vagyonkezelésében lévő vagyonnal összefüggő költségeket, közterheket, díjakat, gondoskodik a vagyonvédelemről.
15. Az Átvevő felelős a vagyonkezelésbe vett ingatlanokkal kapcsolatban a tűzvédelmi, munkavédelmi és környezetvédelmi törvényekben és egyéb kapcsolódó jogszabályokban foglaltak betartásáért és betartatásáért.
16. Az Átvevő köteles teljesíteni a vagyonkezelésében lévő vagyonnal kapcsolatban a jogszabályokban, valamint a vagyonkezelési szerződésben előírt nyilvántartási, adatszolgáltatási, beszámolási és elszámolási kötelezettségeket.
17. A vagyonkezelésre átadott eszközöket az Átvevő az Önkormányzat tulajdonaként, elkülönítetten köteles nyilvántartásba venni, azokról feladatellátási helyenként főkönyvi és analitikus nyilvántartást vezetni. Az amortizációt az Átvevő Számviteli Politikájában rögzített leírási kulcsok alapján kell elszámolni.

Az Átvevő köteles az Önkormányzat részére évente, a tárgyévet követő január hó 31. napjáig – írásban adatot szolgáltatni az eszközök bruttó értékében történt változásról, a tárgynegyedévben elszámolt értékcsökkenésről, valamint főkönyvi számonként a negyedév végén meglévő állomány bruttó értékéről, és halmozott értékcsökkenéséről.

A leltározást a vonatkozó jogszabályi előírások szerint az Átvevő végzi.

1. A selejtezést 200.000,- Ft egyedi érték alatti eszközök esetén az Átvevő saját hatáskörben elvégezheti, mely megtörténtéről 30 napon belül értesítést küld az Önkormányzat részére. A 200.000,- Ft egyedi érték feletti eszközök esetén a selejtezést – az Átvevő javaslata alapján – az Önkormányzat végzi. Az Átvevő gondoskodik a selejtezésre javasolt vagyontárgyak elkülönítéséről, a szükséges szakértői vélemények beszerzéséről.
2. A vagyonkezelésbe adott vagyont, annak értékét és változásait az Átvevő nyilvántartja. Az érték nyilvántartásától el lehet tekinteni, ha az adott vagyontárgy értéke természeténél, jellegénél fogva nem állapítható meg. A nyilvántartásnak tartalmaznia kell a vagyon elsődleges rendeltetése szerinti közfeladat megjelölését is. A nyilvántartási adatok – a minősített adat védelméről rendelkező jogszabályok szerinti minősített adat kivételével – nyilvánosak.
3. Az Átvevő a vagyonkezelésében lévő vagyont érintő lényeges változásokat, a változás bekövetkezésétől számított 5 napon belül köteles jelenteni az Önkormányzatnak.
4. Az Átvevő köteles az Önkormányzatot haladéktalanul értesíteni az ingatlan egészét fenyegető veszélyről és a beállott kárról, a tudomására jutott minden olyan tényről, adatról, körülményről, amely a vagyon rendeltetésszerű, zavarmentes használatát akadályozza, kár bekövetkezésével fenyeget, a vagyon nagyobb mérvű romlásához vezethet, valamint arról, ha őt jogai gyakorlásában harmadik személy akadályozza.
5. Az Átvevő saját költségén köteles a veszély elhárítása, a kárenyhítés, valamint a vagyon romlásának megakadályozása érdekében haladéktalanul intézkedni, és viselni annak terheit.
6. A 23. pontban az Átvevő számára meghatározott intézkedések elmaradása vagy késedelme miatt bekövetkezett kárt, illetve költségnövekedést is az Átvevő köteles viselni.
7. Az Átvevő felel minden olyan kárért, amely a rendeltetésellenes vagy szerződésellenes használat következménye. A nem rendeltetésszerű használat folytán keletkezett hibák kijavítása, károk megtérítése az Átvevő kötelezettsége függetlenül attól, hogy a bekövetkezett hiba, illetve kár alkalmazottjai, ügyfelei, az Átvevő intézményeiben tanulók vagy az érdekkörében eljáró személyek magatartására vezethető vissza. Nem terheli a kártérítési kötelezettség, ha bizonyítja, hogy az adott helyzetben olyan magatartást tanúsított, ami a közvagyon használójától elvárható volt.
8. Az Önkormányzat az Átvevőtől követelheti a vagyonkezelésbe adott vagyon rendeltetés-, illetve szerződésellenes használatának megszüntetését. Ha az Átvevő a rendeltetés-, illetve szerződésellenes használatot – az Önkormányzat felhívása ellenére – tovább folytatja, az Önkormányzat kártérítést követelhet.
9. Az Átvevő gondoskodik a vagyonkezelésében lévő vagyon értékének, állagának megóvásáról, karbantartásáról, a szükséges felújítások, pótlások, cserék kivitelezési munkálatainak elvégzéséről, elvégeztetéséről, így az ingatlanban lévő központi berendezések, az ezekhez csatlakozó vezetékrendszerek működőképes állapotának biztosításáról, az átvételkori állapotnak megfelelő szinten tartásáról.
10. Az Átvevő a saját költségén az Önkormányzat előzetes írásbeli engedélye alapján jogosult
11. a vagyonkezelésében lévő ingatlant átalakítani, illetőleg a falak, a mennyezet, vagy a padlózat megbontásával, tárgyaknak azokhoz történő rögzítésével járó műveletet elvégezni,
12. beruházást, felújítást elvégezni.
13. A beruházás, felújítás értékét az Átvevőnek bizonylatokkal kell igazolnia és azokról a 18. pont szerint adatot szolgáltatni, illetve beszámolni az Önkormányzatnak minden év január 31-ig. Az Átvevő az elvégzett felújítás, átalakítás, beruházás költségeinek megtérítésére sem a szerződés hatálya alatt, sem pedig annak megszűnését követően az Önkormányzattal szemben igényt nem támaszthat.
14. Az állagmegóváson túl jelentkező rekonstrukciós, fejlesztési költségek finanszírozására a felek megállapodnak, hogy az Átvevő jogosult az ingatlan felújítására, fejlesztésére saját vagy pályázati forrásból az Önkormányzat, mint tulajdonos előzetes engedélye alapján.
15. Az Átvevő az ingatlanban riasztórendszert, telefonos és számítógépes hálózatot építhet ki emeletek összekötésével együtt. Az Átvevő az ebből fakadó költségeinek megtérítésére sem a szerződés hatálya alatt, sem pedig annak megszűnését követően az Önkormányzattal szemben igényt nem támaszthat.
16. Az Átvevő jogosult az ingatlant saját berendezéseivel ellátni, e berendezések felett szabadon rendelkezhet, és a szerződés megszűnése esetén ezeket saját tulajdonaként elszállíthatja, köteles azonban az eredeti állapotot a szerződés megszűnésekor saját költségén helyreállítani.
17. Az Önkormányzat az ingatlanban lévő, az Átvevő tulajdonát képező vagyontárgyakért felelősséget nem vállal.
18. Az Önkormányzat tulajdonában maradó, az Átvevő vagyonkezelésébe adott, a köznevelési feladat ellátásához véglegesen feleslegessé vált vagyont – beleértve a rendeltetésszerű használat mellett elhasználódott vagy elavult eszközöket is – 30 napon belül köteles az Önkormányzat részére visszaadni, aki köteles azt visszavenni. Az Átvevő a rendeltetésszerű használat mellett elhasználódott vagy elavult eszközök kivételével az egyéb vagyont rendeltetésszerű használatra alkalmas állapotban köteles visszaadni a szerződés megszűnésekor az Önkormányzatnak.
19. Az Önkormányzat, mint tulajdonos, a nevelő-oktató munka, illetve az Átvevő működésének zavarása nélkül, előzetes értesítés alapján ellenőrizheti a vagyonkezelésbe adott önkormányzati vagyonnal való gazdálkodást, a vagyon rendeltetésszerű használatát.
20. Az ellenőrzés során az Önkormányzat képviselője jogosult

a) az Átvevő vagyonkezelésében lévő ingatlan területére, illetve az Átvevő által használt irodai és egyéb célú helyiségekbe belépni és ott tartózkodni az Átvevő képviselőjének jelenlétében,

b) az ellenőrzés tárgyához kapcsolódó iratokba és más dokumentumokba, elektronikus adathordozón tárolt adatokba – a külön jogszabályokban meghatározott adat- és titokvédelmi előírások betartásával – betekinteni,

c) az Átvevő arra felhatalmazott alkalmazottjától írásban vagy szóban felvilágosítást, információt kérni,

d) az átadott ingó vagyontárgyak meglétét és állagát ellenőrizni.

Az Önkormányzat az ellenőrzés megállapításairól értesíti az Átvevőt, továbbá, amennyiben megállapításai annak hatáskörét érintik, az Állami Számvevőszéket is.

1. A vagyonkezelésbe át nem adott ingatlanrészek, ill. ingatlan tekintetében a rendelkezés joga kizárólag az Önkormányzatot illeti meg, ezen ingatlanrészeket, ill. ingatlant az Átvevő az Önkormányzattal egyeztetve használhatja.
2. **A szerződés megszűnése**
3. Jelen vagyonkezelési szerződést Felek 2021. szeptember 1-jétől határozatlan időtartamra kötik.

A szerződés megszűnik, ha:

1. az Átvevő megszűnik,
2. az Átvevő köznevelési feladatellátási kötelezettsége megszűnik a Körmendi Kölcsey Utcai Általános Iskolát érintően,
3. azt a Felek közös megegyezéssel megszüntetik.
4. Az Átvevő a vagyonkezelői joga megszűnése esetén, a megszűnése napjától számított 30 napon belül köteles az ingatlant kiüríteni és azt, valamint a vagyonkezelésébe adott, a vagyonkezelés megszűnése időpontjában meglévő ingóságokat rendeltetésszerű használatra alkalmas állapotban az Önkormányzat részére visszaadni.
5. Amennyiben az Átvevő az ingatlant az előírt határidőig nem hagyja el, az Önkormányzat jogosult a helyiségeket birtokba venni, a zárakat lecseréltetni, a mérőórákat átíratni, az Átvevőnek a helyiségekben található ingóságairól két tanúval hitelesített leltárt készíteni, és az Átvevőt az ingóságok 8 napon belüli elszállítására írásban felszólítani.
6. Amennyiben az Átvevő az írásbeli felszólítását követő 8 napon belül nem szállítja el ingóságait, az Önkormányzat jogosult az Átvevőnek az ingatlanban lévő vagyontárgyait az Átvevő költségén elszállíttatni és megfelelő helyen történő raktározásáról az Átvevő költségén gondoskodni.
7. A vagyonkezelési szerződés megszűnése esetén az Átvevő cserehelyiségre igényt nem tarthat.
8. A vagyonkezelési szerződés megszűnése esetén a vagyonkezelői jognak az ingatlan-nyilvántartásból való törléséről az Átvevő köteles gondoskodni.
9. **Egyéb rendelkezések**
10. A szerződést a Felek írásban jogosultak módosítani vagy kiegészíteni.
11. Kapcsolattartók kijelölése:

Körmend Város Önkormányzata kapcsolattartója:

Dr. Stepics Anita jegyző (név, beosztás)

Tel.: +36 94 592928

E-mail: kormendjegyzoje@ kormend.hu

Szombathelyi Egyházmegye kapcsolattartója:

Tálas József EKIF igazgató (név, beosztás)

Tel.: 06 94 783740, 06 30 4584302

E-mail: ekif@martinus.hu

1. Felek megállapodnak abban, hogy a szerződésből adódó, vagy azzal kapcsolatban felmerülő vitákat vagy nézetkülönbségeket tárgyalások útján rendezik. Esetleges jogvitájukra a Szombathelyi Törvényszékkizárólagos illetékességét kötik ki.
2. A szerződésre egyebekben a Polgári Törvénykönyvről szóló 2013. évi V. törvény, a nemzeti vagyonról szóló 2011. évi CXCVI. törvény és a vonatkozó jogszabályok előírásai az irányadók.
3. Jelen szerződés 4 eredeti példányban készült, amelyből 2 példány az Önkormányzatot, 2 példány az Átvevőt illeti meg.
4. Felek a szerződést együttesen elolvasták, és a közös értelmezést követően, mint akaratukkal mindenben megegyezőt, cégszerűen aláírták.
5. Jelen vagyonkezelési szerződést Körmend Város Önkormányzatának Képviselő-testülete …../2021. (VIII …..) határozatával elfogadta.
6. A szerződés 2021. szeptember 1-étől hatályos a Szerződő Felek között.

**Mellékletek:**

1. számú melléklet: vagyonkezelésbe adott ingatlanok kimutatása
2. számú melléklet: vagyonkeezlésbe adott ingóságok kimutatása
3. számú melléklet: vagyonkezelésbe adott ingatlanok tulajdoni lap másolata

Kelt: Körmend, 2021. ……………………

|  |  |
| --- | --- |
| …………………………………………  **Körmend Város Önkormányzata**  **képviseli**  **Bebes István**  **polgármester** | ………………………………………..  **Szombathelyi Egyházmegye**  **képviseli**  **dr. Székely János**  **megyéspüspök** |
| pénzügyileg ellenjegyzem:  Kelt: Körmend, 2021. …………  ……………………………………………  Kósi Eszter  gazdasági vezető | Kelt: Szombathely, 2021. …………..  …………………………………………… |

|  |  |
| --- | --- |
| Ellenjegyzem:  Kelt: Körmend, 2021. …………  ……………………………………….  dr. Stepics Anita  jegyző |  |